Lýsing fyrir gerð landsáætlunar í skógrækt kynnt Mynd : Pétur Halldórsson Birt hefur verið á vef Skógræktarinnar lýsing fyrir gerð landsáætlunar í skógrækt . Óskað er eftir athugsemdum við lýsinguna . Skilafrestur athugasemda er til 28. janúar . Landsáætlun í skógrækt er unnin skv. 4. grein laga um skóga og skógrækt nr 33 / 2019 . Í samræmi við lögin skipaði Guðmundur Ingi Guðbrandsson , umhverfis - og auðlindaráðherra , verkefnisstjórn landsáætlunar í skógrækt með erindisbréfi 28. júní 2019 . Ber verkefnisstjórnin ábyrgð á gerð áætlunarinnar og nýtur við það stuðnings frá sérfræðingum og öðru starfsfólki Skógræktarinnar . Samkvæmt lögum nr. 33 / 2019 er skógræktarstjóri formaður nefndarinnar og einn fulltrúi er tilnefndur af Sambandi íslenskra sveitarfélaga . Áætlunin öðlast síðan gildi með samþykki ráðherra . Nú er lokið fyrsta skrefinu sem kveðið er á um í lögunum . Þar segir að í upphafi vinnu að landsáætlun í skógrækt skuli leggja fram tvenns konar lýsingu . Annars vegar er lýsing þar sem gerð er grein fyrir þeim áherslum sem fyrirhugað er að hafa við gerð landsáætlunar í skógrækt , svo sem um forsendur , viðfangsefni og fyrirhugaða kynningu og samráð við mótun stefnunnar . Hins vegar er matslýsing sem er upphaf að ferli umhverfismats . Þar kemur fram yfirlit um efni áætlunar , tengsl við aðrar áætlanir , upplýsingar um grunnástand , umhverfisþætti , þætti sem taldir eru valda áhrifum ; viðmið og umhverfisverndarmarkmið og að lokum umfjöllun um matsferlið og samráðsaðila . Þessum tveimur lýsingum ber að nokkru leyti saman og eru þær því settar fram í einu skjali sem hlekkur er á hér að neðan . Athugasemdum við þessar lýsingar ber að skila til Hreins Óskarssonar , ritara verkefnisstjórnar , á netfangið hreinn@skogur.is fyrir 28. janúar 2020 . Lýsingin er einnig kynnt áSamráðsgátt stjórnvalda þar sem einnig gefst færi á að senda inn athugasemdir .